LIETUVOS RESPUBLIKOS VYRIAUSYBĖ

N U T A R I M A S

DĖL ĮGALIOJIMŲ SUTEIKIMO ĮGYVENDINANT LIETUVOS RESPUBLIKOS BUHALTERINĖS APSKAITOS ĮSTATYMĄ IR LIETUVOS RESPUBLIKOS ĮMONIŲ FINANSINĖS ATSKAITOMYBĖS ĮSTATYMĄ

2002 m. kovo 12 d. Nr. 348

Vilnius

Vadovaudamasi Lietuvos Respublikos buhalterinės apskaitos įstatymo (Žin., 2001, Nr. 99-3515) 1 straipsnio 2 dalimi, 12 straipsnio 3 dalimi, 19 straipsnio 2 dalimi, 20 straipsnio 1 dalimi, Lietuvos Respublikos įmonių finansinės atskaitomybės įstatymo (Žin., 2001, Nr. 99-3516) 2 straipsnio 4 dalimi, 24 straipsnio 3 ir 6 dalimis ir Lietuvos Respublikos archyvų įstatymo (Žin., 1995, Nr. 107-2389) 6, 10 ir 12 straipsniais, Lietuvos Respublikos Vyriausybė nutaria:

1. Įgalioti Finansų ministeriją parengti ir patvirtinti:

1.1. pelno nesiekiančių ribotos civilinės atsakomybės juridinių asmenų (biudžetinių, viešųjų įstaigų ir kitų ne pelno organizacijų) buhalterinės apskaitos ir finansinės atskaitomybės sudarymo ir pateikimo tvarką;

1.2. užsienio ūkio subjektų nuolatinių buveinių ir atstovybių buhalterinės apskaitos tvarką;

1.3. valstybės ir savivaldybės įmonių pavyzdines finansinės atskaitomybės ataskaitų formas;

1.4. vidutinio metų sąrašinio darbuotojų skaičiaus apskaičiavimo tvarką, pasirenkant sutrumpintas arba trumpas metinės finansinės atskaitomybės ataskaitas.

2. Nustatyti, kad apskaitos dokumentai, apskaitos registrai ir finansinė atskaitomybė turi būti saugomi Lietuvos archyvų departamento prie Lietuvos Respublikos Vyriausybės generalinio direktoriaus įsakymų nustatytą laiką.

3. Pavesti Finansų ministerijai parengti ir pateikti Lietuvos Respublikos Vyriausybei:

3.1. nuolatinių ir ilgalaikių paslaugų teikimo apskaitos dokumentų išrašymo ir pateikimo (išsiuntimo) ūkine veikla nesiverčiantiems fiziniams asmenims tvarkos projektą;

3.2. dingusių, visiškai ar iš dalies sugadintų apskaitos dokumentų ir apskaitos registrų atkūrimo tvarkos projektą.

MINISTRAS PIRMININKAS	ALGIRDAS BRAZAUSKAS

FINANSŲ MINISTRĖ	DALIA GRYBAUSKAITĖ